Hip-hop en straatdans is te geniet, nie te verstaan | Netwerk24
Hip-hop en straatdans is te geniet, nie te verstaan
Deur Mariana Malan 17 Mei 2018 09:00
Jy hoef dit nie te verstaan nie. Geniet dit net. Dis die mening van Brian Notcutt wat op 62 intens betrokke is by straatdans, hip-hop en alles wat hiermee te doen het.
"Nee," keer hy vinnig en lag lekker. "Ek kan nie die moves doen nie, maar ek kan die genot verstaan en ek kan talent raaksien."
Notcutt is die regisseur van die produksie Cape Town's Most Wanted waarin daar op die verhoog van die Kunstekaapteater die beste van Kaapstad se straatdansers en hip-hopdansers gewys word. Dit word vanjaar vir die agtste keer aangebied. Elke jaar word die kaartjies uitverkoop en vanjaar is die aanvraag so groot dat die program vier keer herhaal word.
Notcutt het met die dansgroepe begin werk in Theatre in the District saam met straatdansers en ander wat op klein skaal sommer in motorhuise gedans het. In die ou klipgebou het hy begin om aan hulle vaardighede te skaaf en 'n plek te gee om op te tree. Op groter skaal het hulle een jaar in die Kaapstadse stadsaal opgetree en toe het die bestuur van die Kunstekaap vir hulle plek aangebied. Wat begin het met sowat 40 dansers, trek vanjaar by 230.
Die lede van die dansgroep Primitive.
"Dis nie 'n kompetisie nie," sê Notcutt. "Dit was nogal belangrik om dit by hulle tuis te bring. Die dansers is gewoond daaraan dat groepe mekaar uitdaag. Nou kom almal saam op een verhoog waar hulle na mekaar se werk kan kyk en leer.
Densley Carolissen, die leier van Paradigm, in 'n intense oomblik tydens een van hul danse.Foto: Bradley Urio
Waar daar eers net gedans is, leer hulle nou hoe beligting werk en dat die musiek wat hulle gebruik 'n struktuur moet hê.
"Die eerste keer wat hulle gevra is na wat hulle in beligting wil hê, het hulle gesê die ligte moet aan wees. Verder dat 'n kollig op hulle moet val. Alles is nou al baie meer gesofistikeerd."
Vanjaar is hulle gevra om uit twee temas te kies – deure en die toekoms.
"Dis baie interessant om te sien hoe elke groep en choreograaf die konsepte verskillend interpreteer. 'n Mens verstom jou ook aan die unieke bewegings en kreatiwiteit."
Cape Town's Most Wanted is van 7 tot 9 Junie in die Kunstekaap-teater te sien. Daar is drie aandvertonings en ook 'n middagvertoning op 9 Junie. Van die groepe wat optree is Untimitive, Basic Black, B2D, Paradigm, Shifters, Rebel Squad en JJDC. Hulle kom van oor die hele Kaapstad en omliggende gebiede.